
A roma gyermekek játéka, társas kapcsolatai

Az óvodai élet és a játék meghatározó egy gyermek életében. Roma származásúként és óvodapedagógus hallgatóként is érdekel, hogy a roma gyermekek játékának milyen sajátosságai vannak.
Dolgozatomban a roma gyermekek játékával, játéktevékenységeivel és óvodai társas kapcsolataival foglakozom. A témával kapcsolatban kevés szakirodalom áll rendelkezésre, ez adta az ötletet ahhoz, hogy saját kutatásba kezdjek. Többfajta kutatási módszert (megfigyelés, kérdőíves vizsgálatok, szociometria) is alkalmaztam, hogy minél teljesebb képet kapjak a vizsgálandó területről. Kutatásomat a Somogy megyei Lábod községben végeztem. A kutatás résztvevői roma származású emberek, roma óvodások, valamint óvodapedagógusok.
Vizsgálataim során a következő kérdésekre kerestem a választ: A romák életmódja, életkörülményei összefüggésben van-e játékukkal? Milyen játékeszközeik vannak? Hogyan alakulnak a roma és nem roma gyermekek társas kapcsolatai az óvodában?
A kérdőívek kérdései kifejezetten a játékszokásokra, játékeszközökre vonatkoznak. Kérdőívet három csoport számára készítettem: különböző korosztályú, roma származású emberek (1), a helyi óvoda nagycsoportos roma gyermekek szüleinek (2), óvodapedagógusoknak (3).
Az első csoportnál a kérdezettek saját gyermekkori játékszokásaira, játékeszközeire kérdeztem rá. Érdekelt, hogy a különböző korosztály mivel játszott gyerekként, valamint hogyan emlékszik vissza gyerekkorára. A második csoportnál a roma szülők gyermekeinek játékszokásait helyeztem előtérbe. Ebben az esetben a szülők megfigyelései alapján kaptam képet gyermekük játékát illetően. A harmadik csoportnál az óvodapedagógusok véleményére voltam kíváncsi.
A kérdőíves vizsgálatok eredményei arról tanúskodnak, hogy a roma gyermekeknek az anyagi nehézségek ellenére sok vásárolt játékuk van, a készített játékok teljesen visszaszorultak, emellett a roma gyermekek jobban kedvelik az udvari játékokat. Ezen kívül megállapítható az is, hogy a kérdezett nagycsoportos gyermekek szüleinek egy részénél a gyermekvállalás tudatosabbá vált és a húszas éveinek közepére tolódott.
Vizsgálati módszerként megfigyelést is alkalmaztam a nagycsoportosok körében, melynek során jellemző volt a nemek szerinti elkülönülés, emellett a roma és a nem roma gyermekek folyamatosan együtt játszottak.
A szociometriai vizsgálatot szintén a nagycsoportban végeztem. A vizsgálat eredményei alapján elmondható, hogy a közös játéktevékenység ellenére a roma és nem roma gyermekek elsősorban saját közösségükből választanak barátot.



